b'\n_START_ARTICLE_\nNathan Milstein\n_START_SECTION_\nBiografia\n_START_PARAGRAPH_\nMilstein va n\xc3\xa9ixer a Odessa, en aquella \xc3\xa8poca part de l\'Imperi Rus, a l\'actual Ucra\xc3\xafna. Era el quart fill de set germans d\'una fam\xc3\xadlia jueva de classe mitjana sense cap antecedent musical. Va ser gr\xc3\xa0cies a un concert\xc2\xa0 de Jascha Heifetz, llavors amb tan sols 11 anys, que els seus pares van decidir que Nathan\xc2\xa0 comenc\xc3\xa9s a estudiar viol\xc3\xad. Aix\xc3\xad doncs, amb set anys va comen\xc3\xa7ar estudiar amb l\'eminent pedagog Pyotr Stolyarsky, que tamb\xc3\xa9 fou el mestre del fam\xc3\xb3s violinista David \xc3\x93istrakh._NEWLINE_Als 11 anys, Milstein va ser convidat a entrar al Conservatori de St. Petersburg amb Leopold Auer. Milstein recordava:_NEWLINE_Qualsevol nen que tenia el somni de tocar millor que els altres nens volia estudiar amb Auer. Era un home talent\xc3\xb3s i un gran mestre. Jo anava dues vegades a la setmana a fer classes al conservatori, i a cada classe vaig tenir unes quaranta o cinquanta persones d\'o\xc3\xafents. HI havia dos pianos a l\'aula i ten\xc3\xadem pianista acompanyant. Quan Auer estava malalt, em demanava que an\xc3\xa9s a casa seva._NEWLINE_Milstein tamb\xc3\xa9 va estudiar amb Eug\xc3\xa8ne Ysa\xc3\xbfe a B\xc3\xa8lgica. A la pel\xc2\xb7l\xc3\xadcula de Christopher Nupen, Nathan Milstein \xe2\x80\x93 In Portrait, Milstein\xc2\xa0 deia que no va aprendre pr\xc3\xa0cticament res amb Ysa\xc3\xbfe per\xc3\xb2 va gaudir enormement de la seva companyia. En una entrevista a\xc2\xa0High Fidelity el 1977, va dir: "vaig comen\xc3\xa7ar a estudiar amb Ysa\xc3\xbfe el 1926 per\xc3\xb2 ell mai es va fixar massa en mi. Segurament ja em va anar b\xc3\xa9 que fos d\'aquesta manera. Vaig haver de pensar per mi mateix."_NEWLINE_Milstein va con\xc3\xa8ixer Vladimir Horowitz i la seva germana pianista Regina el 1921, en un recital a K\xc3\xadev, i ells el van convidar a prendre el te a casa dels seus pares. Milstein, m\xc3\xa9s tard, deia:, "vaig anar-hi per a prendre el te i m\'hi vaig quedar tres anys." Milstein I Horowitz van tocar junts, com a "nens de la revoluci\xc3\xb3", per tota la Uni\xc3\xb3 Sovi\xc3\xa8tica, d\'on va sorgir una forta amistat per a tota la vida. El 1925, van anar de gira fent concerts per Europa Occidental junts._NEWLINE_El seu debut a Am\xc3\xa8rica va ser el 1929, juntament amb Leopold Stokowski i l\'Orquestra de Filad\xc3\xa8lfia. Finalment es va establir a Nova York i va nacionalitzar-se americ\xc3\xa0. Tot i aix\xc3\xad, va seguir anant de viatge per Europa._NEWLINE_Milztein va arranjar diverses obres per a viol\xc3\xad, i va compondre les seves cad\xc3\xa8ncies per a diversos concerts de viol\xc3\xad.  Es diu que estava obsessionat amb l\'articulaci\xc3\xb3 perfecta de cada nota i passava llargues estones buscant diferents digitacions per tal que els passatges fossin el m\xc3\xa0xim d\'articulats. Una de les seves composicions m\xc3\xa9s conegudes \xc3\xa9s Paganiniana, un conjunt de variacions sobre diversos temes de les obres de Niccol\xc3\xb2 Paganini._NEWLINE_El1968 li va ser atorgada la Legi\xc3\xb3 d\'Honor de Fran\xc3\xa7a, i va rebre un Grammy pel seu enregistrament de les  Sonates i Partites de Bach el 1975. Tamb\xc3\xa9 va ser honorat pel\xc2\xa0 "Kennedy Center", pel president Ronald Reagan._NEWLINE_La seva \xc3\xbaltima actuaci\xc3\xb3 va ser a Estocolm el juliol de 1986.  Aquest recital va ser enregistrat i mostra l\'excepcional t\xc3\xa8cnica que mantenia als 82 anys. Una caiguda poc despr\xc3\xa9s va provocar-li una fractura a la m\xc3\xa0 esquerra, fet que va posar fi a la seva carrera._NEWLINE_Despr\xc3\xa9s de tocar amb diversos violins en els seus primers anys, el 1945 Milstein va adquirir l\'Stradivari Goldman, de 1716, el qual va utilitzar la resta de la seva vida. Va rebatejar aquest Stradivari com "Maria Teresa" en honor a la seva filla Maria (actualment muller de Marchese GiovanAngelo Theodoli-Braschi, Duc de Nemi, descendent del Papa Pius VI) i la seva muller Therese. Tamb\xc3\xa9 va tocar l\'Stradivarius de 1710  ex-"Dancla" durant un curt per\xc3\xadode._NEWLINE_Al final dels anys 80, Milstein va publicar les seves mem\xc3\xb2ries, Des de R\xc3\xbassia a l\'oest, on parla de la seva vida de constants actuacions i vida social, i de compositors com Aleksandr Glazunov, Serguei Prok\xc3\xb3fiev, Serguei Rakhm\xc3\xa0ninov i \xc3\x8dgor Stravinski i directors com Arturo Toscanini i Leopold Stokowski, totes persones a les quals coneixia personalment. Tamb\xc3\xa9 parla dels seus amics, el pianista Vladimir Horowitz, el violoncel\xc2\xb7lista Gregor Piatigorsky i el director de ballet George Balanchine, aix\xc3\xad com d\'altres violinistes com Fritz Kreisler i David \xc3\x93istrakh._NEWLINE_Milstein es va casar dues vegades. Va morir d\'un atac de cor a Londres el 21\xc2\xa0de desembre de 1992, 23 dies abans del seu 89\xc3\xa8 aniversari.'